钦定古今图书集成/明伦汇编/闺媛典/第123卷 > 秦闰夫妻柴氏
## 钦定古今图书集成/明伦汇编/闺媛典/第123卷 > 秦闰夫妻柴氏

按《元史列女传》：“柴氏，晋宁人。闰夫前妻，遗一子尚幼，
柴氏鞠如己出。未几，柴氏有子，闰夫病且死，嘱柴氏
曰：‘我病不复起，家贫，惟二幼子，汝能抚其成立，我死
亦无憾矣’。闰夫死，家事日微。柴氏辛勤纺绩，遣二子
就学。至正十八年，贼犯晋宁，其长子为贼驱迫在围
中，既而得脱。初在贼时，有恶少与张福为仇，往灭其”
家。及官军至，福诉其事，事连柴氏长子，法当诛。柴氏
引次子诣官，泣诉曰：“往从恶者，吾次子，非吾长子也。”
次子曰：“我之罪可加于兄乎？”鞠之至死，不易其言。官
反疑次子非柴氏所出，讯之他囚，始得其情。官义柴
氏之行，为之言曰：“妇执义不忘其夫之命，子趋死而
能成母之志，此天理人情之至也。”遂释免其长子，而
次子亦得不死，时人皆以为难。二十四年，有司上其
事，旌其门而复其家。